Събота, 20 Февруари 2021 11:19\nКакви критерии бяха одобрени по подмерките 4.1, 4.2, 6.1 и 6.3 на последния Комитет по наблюдение\nСряда, 20 Януари 2021 15:29\nВ новата ОСП: Стимулира се опазването на пчелните семейства чрез прилагане на две агроекологични дейности по ПРСР\nЗа първи път сектор „Пчеларство“ ще бъде подпомаган по мярка „Агроекология и климат“ от Програмата за развитие на селските райони в новата Общо селскостопанска политика (ОСП 2021-2027г.). Двете направления от мярката ще стимулират дейности за временно разполагане на пчелни семейства в зони Натура 2000 и опазване на пчелни семейства. Това стана ясно по време на видеоконферентно заседание на Тематичната работна група (ТРГ) за разработване на Стратегически план за развитие на земеделието и селските райони за периода 2021 - 2027 г.\nПодпомагане по направлението „Ангажименти за временно разполагане на пчелни семейства в зони Натура 2000“ ще получат пчеларите, практикуващи подвижно пчеларство. Проектът на мярката предвижда сезонното преместване на пчелни семейства за минимален престой на пчелните семейства от 3 седмици. На едно местоположение ще може да се разполагат до 50 пчелни семейства.\nНаправлението „Опазване на пчелни семейства“ ще се стимулира чрез две под дейности. Това са засилване на екологичния потенциал на опрашване в зони Натура 2000 и планински райони, както и опазване на пчелни семейства в зони извън тях. Общият брой пчелни семейства, които могат да бъдат компенсирани е 500 за пчелар. Ставката за компенсиране на пропуснати ползи и извършени разходи ще покрива 100% за първите 300 броя пчелни семейства и 50% за пчелни семейства от 301 до 500. Кандидатите ще са допустими само по една от двете под дейности.\nВ обработваемите земи, около трайните насаждения и зеленчуци се предвижда създаване на буферни ивици от цветни видове и медоносни растения. Те ще повлияят благоприятно за процеса опрашване.\nЩе се насърчава използването на култури и сортове, съгласно утвърден списък, подходящи за отглеждане при специфични климатични условия за страната.\nНов момент в мярката „Агроекология и климат“ ще бъде подпомагането на интегрирано производство на растения, растителни продукти, както и устойчиво управление на продуктите за растителна защита (ПРЗ). Ще се финансират дейности за прилагане на растителнозащитни мероприятия върху едни и същи площи в период от 5 години. Предвижда се земеделските стопани да водят отчетност, която позволява да се проследят продавача, произхода, вида и количеството на закупените ПРЗ. Минималната обработваема площ е 1 ха.\nПетък, 11 Декември 2020 15:17\nШеста среща на Тематичната работна група и последно заседание на Комитета по наблюдение на ПРСР\nПреди да е готов Преходният европейски регламент за прилагането на ОСП през следващите две години, у нас са планирани ударни срещи, свързани с изработването на първия драфт на Националния стратегически план и разходването на средства по ПРСР през следващите 2 години.\nЗа 17 декември е насрочено шестото заседание на Тематичната работна група, което трябва да дебатира правилата на подпомагането във важни за земеделците сегменти: кръстосаното съответствие, подкрепа за дребните земеделски стопани, оперативни програми в сектор „Плодове и зеленчуци“, оперативни групи в рамките на Европейското партньорство за иновации, къси вериги на доставки и местни пазари, подкрепа на организации на производители или групи от производители и кои са подходящите превантивни мерки за Възстановяването на земеделски потенциал след природни бедствия или катастрофични събития. Всичките теми са важни в контекста на небивалата суша тази година и работата в режим на пандемия. Нека обаче припомним, че окончателният Национален стратегически план ще бъде в ръцете на следващото управление на МЗХГ, което ще стане ясно след изборите тази пролет. А в Брюксел планът трябва да бъде представен едва в края на следващата година.\nЗа 22 декември е насрочено последното заседание на Комитета по наблюдение на ПРСР. Новините от него ще бъдат важни за фермерите, защото ще стане ясно кои мерки ще бъдат отворени през следващата година по ПРСР и с какви изисквания. Вече е известно, че общият ресурс по програмата е увеличен с 200 млн. евро.\nНай-голям интерес се очаква към инвестиционните мерки 4.1 и 4.2, особено ако бъде обявен целеви прием, свързан с изграждането и възстановяването на собствени напоителни системи. Той трябва да бъде обвързан с Плана за възстановяване и развитие – „Зелена България“, по който страната ни трябва да инвестира 840 млн. лева само за рехибилитация на хидромелиоративната мрежа у нас – през държавното дружество „Напоителни системи“.\nПрез 2021 година се очакват приеми и по мерките 6.1 и 6.3 – за млади фермери и за стартиращи малки стопанства. Общият бюджет трябва да стигне за финансирането на близо 2000 проекта по двете мерки.\nОкончателни бюджети по мерките от ПРСР няма как да бъдат формирани на този етап. Те не са и толкова важни, защото е повече от ясно – пари има. Комитетът по наблюдение на ПРСР обаче ще вземе важни решения - за правилата на подкрепа по конкретните схеми и мерки, което е ключово при кандидатстването по тях.\nВторник, 17 Ноември 2020 16:20\nМоже да е лесно, ако има воля\nВдигане на прага на Стандартния производствен обем /СПО/ при кандидатстването по ПРСР и орязване на безвъзмездното финансиране по инвестиционни проекти - от 50 на25%. Тези идеи разбуниха духовете в земеделската общност. Атмосферата се изнервя допълнително от факта, че дебатите в т. нар. Тематична работна група, която работи по Националния стратегически план, стават известни постфактум и малцина имат търпението да четат стотиците страници протоколи. За да няма толкова емоции, полезно е да припомним – тези дебати нямат особено значение за списването на стратегическия план, защото участниците в работната група имат право на мнение, но нямат право на глас. Понеже от 30 години сме демократи, важно е да се чуят мненията на всички. Доколко те са експертни и аргументирани е друг въпрос.\nДа бъдат подкрепени устойчивите земеделски стопанства – това всъщност е идеята на МЗХГ и на ДФЗ. Трябва да се признае, че в нея не липсва икономическа логика. Тя обаче среща социална съпротива – от малките и от т. нар. чувствителни сектори. Ако не беше допуснато да има такива, този разговор щеше да бъде несъстоятелен. Няма как обаче да върнем времето назад. Съсипахме животновъдството, плодовете и зеленчуците, малките семейни стопанства. Обезлюдихме селата. Ако в следващия програмен период трябва\nда се работи с реалностите в земеделието\nа не в сферата на добрите пожелания, първо е нужна безпощадна статистика в сектора. Сигурно не е трудно около 100 хил. регистрирани земеделски производители /ако наистина са толкова/ да бъдат класифицирани по мащаб и ефективност. И към всяка група да бъде приложен диференциран подход.\nИндустриалните стопанства спокойно могат да минат без финансиране. Предполага се, че те са пазарно устойчиви. Големите сигурно ще се зарадват на идеята на изпълнителния директор на ДФЗ Васил Грудев – за 25% безвъзмездно финансиране, 25% кредит от фонда и 50 % собствено участие в инвестиционни проекти по ПРСР. Големите са викнали да работят с големи кредити, с банки и тази пътека би била утъпкана за тях. А и най-после ще им бъде даден достъп до ПРСР, какъвто им беше отказан през последните два програмни периода.\nСредните стопанства са ключови\nТъкмо към тях подходът трябва да бъде силно премислен. Ако те често се люлеят и са на прага да изпаднат от бизнеса, струва си да бъдат подпомогнати адекватно, за да се превърнат в устойчиви. Не е лошо да имаме средна класа в земеделието. В този смисъл идеята за вдигане на прага на СПО е оправдана – така кухите проекти ще останат в историята, ПРСР ще спре да се използва за социален инженеринг. Тук управниците сами са си виновни, че допуснаха програмата да има такъв имидж. Впрочем, и в Брюксел имат вина за това. Няма защо да се чудим, че Европа обикновено тича след световните събития. Това е едно от обясненията защо Великобритания напусна кораба на Общността.\nМалките, младите, планинските ферми, биологичните производства /производства обаче до краен клиент/– тук и 75% подкрепа би била малка. Затова заслужава адмирации идеята за 100% грантове за млади земеделци, която е обсъждана на последното заседание на Тематичната работна група – за мерки от бъдещата ПРСР в новата ОСП. Тя трябва да бъде такава и за останалите, посочени като силно уязвими. Каквато и да бъде подкрепата по размер, тя трябва\nда стигне до малките, младите, планинските и затворените биопроизводства просто, лесно и без излишни условности\nКъм днешна дата тези проекти по ПРСР имат славата на коварен капан. И това изобщо не е случайно.\nВажно е да се направи едно уточнение – още не разполагаме с европейски регламенти и конкретни бюджети. Когато обаче те станат ясни, добре е бюджетите да бъдат разделени – за да няма сърдити. Ако пък и властта най-сетне проумее, че е тъпо фермерите да тичат след парите, а парите трябва да отидат при фермерите, току виж сме сътворили един приличен програмен период.\nКривиците си ги знаем. Знаем и как да ги оправим – контрол, контрол, контрол. И прозрачност след това. Тази работа не е единствено в ръцете на институциите. Тя е обща задача пред целия земеделски бранш. Останалото е излишен плач. Може да е лесно, ако има воля.\nВторник, 03 Ноември 2020 20:12\nТема за дебат: От ДФЗ обмислят базово намаляване на финансирането по ПРСР с 25%\nПовече от половината проекти по Програмата за развитие на селските райони са останали неизпълнени, призна изпълнителният директор на Държавен фонд „Земеделие“ Васил Грудев – по време на традиционната годишна церемония по връчването на наградите „Агробизнесмен на България“. Затова ръководството на фонда предлага тема за дебат на земеделския бранш – в следващия програмен период безвъзмездното финансиране на инвестиционните проекти да падне от 50 на 25%. Другите 25 на сто от инвестицията фермерите да могат да получават под формата на кредити от ДФЗ, а останалите 50% да бъдат собствено финансиране. „Почти няма банка, която да финансира новопоявил се субект“, аргументира предложението на фонда Васил Грудев.\nТемата подлежи на широк дебат с браншовите организации. От една страна, това ще даде по-голям шанс на повече земеделски производители да кандидатстват по ПРСР, като новият начин на финансиране би отсял т. нар. схемаджии, които подготвят проекти, за да вземат едни пари.\nПредполага се, че за устойчивите стопанства, които са пазарно ориентирани, новите условия не биха били проблем. Така или иначе, те са свикнали да работят с кредити.\nПо-разумно би било финансирането по ПРСР да бъде диференцирано – според мащаба и рентабилността на стопанството, коментират анализатори.\nКак ще реагира земеделският бранш и дали изобщо идеята на ръководството на ДФЗ ще бъде възприета – въпрос на време и на бъдещ дебат. Новата ОСП ще започне да се прилага от 2023 година.\nВторник, 02 Юни 2020 17:51\nИзпълнителният директор на ДФ „Земеделие“ – РА Васил Грудев подписа нови 103 договора по подмярка 6.1 „Стартова помощ за млади земеделски стопани" по ПРСР 2014-2020 г. Контрактите са с обща стойност на субсидията от над 5 млн. лв. (5 036 185 лв.). Те са от втория прием по подмярката, осъществен през ИСУН 2020, за които имаше недостиг на средства. Проектите са оценени с до 35,95 точки ранкинг. Новите договори ще бъдат изпратени в областните дирекции на ДФЗ, където бенефициентите ще бъдат поканени за подпис.\nИнтересът на младите хора към финансовата подкрепа, насочена към създаването и модернизирането на жизнеспособни и устойчиви земеделски стопанства, винаги е бил огромен. Тъй като младите фермери са акцент в политиките за подкрепа в настоящия програмен период, със Заповед на Министъра на земеделието, храните и горите, бюджетът за последния прием по подмярка 6.1 беше увеличен с 12,9 млн. лв. Така от разпределените над 43 млн. лв. (43 027 600 лв. или 22 000 000 евро) средствата в помощ на младите стопани достигнаха до близо 56 млн. лв.\nОт втория прием по подмярка 6.1 през есента на миналата година бяха подписани 853 договора. Към момента се финансират още 103. Подпомагането, което ще получи всеки един от тях е в размер на 25 хил. евро. Остават за разглеждане още 212 проекта, за които има наличен бюджет. Те са получили ранкинг от 35,95 до 35,02 точки, съгласно критериите за оценка. В тази група попадат и проектни предложения в обхвата на сектор „Животновъдство“.\nПо подмярка 6.1 през настоящия програмен период на ПРСР, без новите 103 контракта, са сключени 2 094 договора за общо 102,386 млн. лв. Платената субсидия по тях е в размер над 82,6 млн. лв. (81 603 067 лв.)\nВсички сключени договори с младите фермери по подмярка 6.1 се публикуват на интернет страницата на ДФЗ - РА.\nЧетвъртък, 30 Април 2020 15:19\nПреразпределят 175 млн. евро по ПРСР след одобрението на Брюксел\nПодмярка 4.1 трябва да бъде отворена през май\nШестата нотификация на ПРСР eодобрена от Европейската комисия. Тя беше поискана от България през есента на миналата година. така 175 млн. евро ще бъдат пренасочени към няколко мерки от ПРСР, съобщи земеделският министър Десислава Танева на пресконференция в Министерския съвет.\n40 млн. евро от одобрените средства отиват за мярка 11 „Биологично земеделие“, като приемът по нея е в рамките на Кампанията по директните плащания за 2020 година .\nС одобрената шеста нотификация от Брюксел ще бъдат обявени приеми и по мерки, чиито срокове вече са изтекли според последния Индикативен график.\nТакава е подмярката 4.1 „Инвестиции в земеделски стопанства“, която трябва да бъде отворена през месеца май. Тя е предназначена само за сектор „Животновъдство“, с приоритет – повишаване на биосигурността в стопанствата.\nСпециално предвидената подмярка 5.1, която отново е насочена към животновъдите, трябва да бъде отворена до две седмици, обяви още министър Танева.\nВърви и прием по подмярка 6.3 - за подкрепа на малките животновъдни стопанства .\nПреразпределянето на средствата по ПРСР, одобрено през шестата нотификация от Брюксел, ще даде шанс на още кандидати по подмярка 6.1 „Стартова помощ за млади земеделски стопани“, популярна като „Млад фермер“.\nНеделя, 12 Април 2020 10:11\nПо подмярка 4.3 се кандидатства през две процедури\nБлизо 100 млн. лева ще бъдат инвестирани във възстановяване на инфраструктурата за напояване в страната чрез прилагането на подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от Програмата за развитие на селските райони 2014 - 2020 г. (ПРСР). Целта е напоителните съоръжения да бъдат реконструирани и модернизирани в съответствие с идентифицираните нужди.\nПредвид спецификата на мярката, са открити две отделни процедури чрез подбор, които се различават според допустимостта на кандидатите.\nПървата процедура е „Проектни предложения от „Напоителни системи“ ЕАД“, по която ще се подпомагат само проекти, подадени от дружеството. Общият размер на финансовата помощ по тази процедурата е 45 419 274 евро. Максималният размер за едно проектно предложение е 6 млн. евро.\nВтората процедура е „Проектни предложения от сдружения за напояване и други юридически лица за възстановяване на съществуващи хидромелиоративни съоръжения за напояване“. По нея допустими кандидати са юридически лица, учредени и регистрирани по реда на Закона за сдружения за напояване (ЗСН) и вписани в регистъра на Сдруженията за напояване и юридически лица, както и учредени и регистрирани по реда на Търговския закон (ТЗ) или Закона за кооперациите (ЗК).\nОбщият размер на финансовата помощ по процедурата е 5 046 586 евро. Максималният размер на допустимите разходи за целия период на прилагане на ПРСР 2014 - 2020 г. за кандидат е 1,5 млн. евро.\nПетък, 06 Март 2020 19:06\nЗапочна прием по подмярка 6.3 „Стартова помощ за развитието на малки стопанства“\nОт днес стартира целеви прием на проектни предложения по подмярка 6.3 „Стартова помощ за развитието на малки стопанства” от Програмата за развитие на селските райони за периода 2014 - 2020 г. Във връзка с установените в страната през последните години огнища на силно заразни болести по дребните преживни животни, свине и птици, подмярката е насочена към сектор „Животновъдство“ с цел повишаване на биосигурността.\nПо този начин ще се предостави възможност на малките свиневъдни, птицевъдни, козевъдни и овцевъдни стопанства да преодолеят неблагоприятните икономически последици.\nОбщият размер на средствата, които могат да бъдат предоставени по процедурата за всички одобрени проектни предложения възлиза на над 11,7 млн. лв. Общият размер на финансовата помощ за един кандидат е 15 хил. евро. Помощта се предоставя за максимален срок от пет години при условие, че представеният към проектното предложение бизнес план е изпълнен коректно.\nПроектните предложения се подават от кандидатите чрез Информационната система за управление и наблюдение на средствата 2020, на следния интернет адрес: http://eumis2020.government.bg/.\nКандидатите могат да се възползват от услугите на Националната служба за съвети в земеделието, която ще им окаже безвъзмездна подкрепа при подготовката на документите, необходими за участие в подмярката.\nКрайният срок за подаване на проектни предложения е на 15.05.2020 г.\nСъбота, 29 Февруари 2020 14:46\nМъгърдич Хулиян: Огромни пари потънаха в българското село - без резултат\nОще в началото сбъркахме с Програмата за развитие на селските райони, през годините изгубихме фокус, казва председателят на УС на Малките семейни ферми и преработвателите\n- Г-н Хулиян, къде сгрешихме в прилагането на Програмата за развитие на селските райони?\n- Ако имаше лесен и еднозначен отговор на този въпрос, щяхме много бързо да се справим с прилагането на програмата и през следващия програмен период. Комплексни са причините. Къде сгрешихме? Според мен сбъркахме още в началото - в точната идентификация на нуждата на потребителите и още повече сбъркахме в приоритизирането. Българската ПРСР и от този, и от предходния период, като че ли си постави прекалено големи цели – и в областта на земеделието, и в развитието на селските райони. През годините някак си изгубихме фокуса за това какво искаме България да постигне чрез прилагането на програмата. Това доведе до потъването на едни огромни суми пари в българското село и в българското земеделие. Много малко са аграрните отрасли, които могат да покажат ефект от прилагането на ПРСР. Хубаво е, че ги има, но те не доведоха до онзи очакван ефект и до съживяването на селата, в което всички вярвахме и сме работили през всичките тези години.\n- Дефект ли е, че ПРСР работи някак си на парче, без да се мисли за една по-цялостна картина в българското село?\n- Ако така го дефинираме – да, дефект е. Липсва цялостната визия, липсва концепция, липсва дългосрочно мислене. За съжаление, обикновено подходът и на земеделското министерство, и на браншовите организации е доста индивидуален и обърнат към отделния субект, без да гледаме по-общо на картината и без да гледаме към една обща цел. А тя е основополагаща и прилагането на ПРСР трябва да се ръководи от това: какво искаме заедно да постигнем – като общност или като отделни стопански отрасли. Такова осъзнаване липсва. И днес сме свидетели как обикновено се действа като при пожар. Пожар в био-то – действаме, пожар в зърното – действаме, пожар при животновъдите – пак действаме. Така обаче не се върви стратегически. Нямаме предвидимост в резултатите. И не можем да очакваме последователност в действия и политики. Това определено е проблем.\n- Новата Обща селскостопанска политика ще бъде силно обвързана с т. нар. Зелена сделка. Очаквате ли промени в структурата на българското земеделие и ще се промени ли профилът на малките ферми у нас?\n- Очаквам България ясно да защити своя национален интерес. Много често чуваме политиците да казват, че ние сме малка страна и от нас нищо не зависи. Има редица примери в Европа, от които е видно, че и по-малки страни от България успяват да защитят своя национален интерес. Така, че такова оправдание не е състоятелно. От там насетне въпросът какви национални политики ще провеждаме в земеделието зависи не толкова от това кой и как ще бъде притиснат, за да се наклонят везните в една или в друга посока, а да се търси и намери онзи баланс, който ще бъде най-добър за българското село и за хората, които живеят в него. Факт е, че България вече изгради структура на едно доста окрупнено земеделие и ще бъде грехота да кажа, че трябва да се разсипе онова, което вече е създадено – за хубаво или за лошо. Трябва обаче да помислим какво правим от тук нататък – за малкото останали хора в селата и как тази политика ще се отрази върху тяхната възможност да работят. Не го ли направим, миграцията ще продължи. От земеделското министерство обявиха, че на европейско ниво се търсят варианти малките фермери да бъдат изключени от схемата за условност, свързана със зелените политики. И това вероятно ще даде една малко по-широка перспектива пред тях. Но най-важно е как на национално ниво ние ще реализираме това. Защото и в настоящата ПРСР имаме една Тематична подпрограма за малките производители, която беше извоювана с големи усилия. За съжаление, резултатите от нея са по-скоро плачевни, отколкото обнадеждаващи.\n- Каква е причината за тези лоши резултати?\nПри прилагането на ПРСР към малките фермери е важен подходът на администрацията. Досега не съм чул една нормално проведена и смислена кампания, която да стига наистина до малките производители и да ги насърчи, която наистина да ги запознае с техните възможности за развитие. Онова, за което всички обикновено чуват, е свързано с поредните рестрикции. Каквито в момента се налагат на животновъдите - във връзка с епизоотичната обстановка в страната и с Африканската чума по свинете.\n- Те определено закъсняха, но не смятате ли, че са оправдани?\n- Терминът „заден двор“ е обиден. Върви се към една все по-рестриктивна рамка за малките, като министерството се оправдава с биосигурността. Ще дам пример. Най-пострадали от чумата по свинете се оказаха големите свинекомплекси. А там е повече от логично мерките за биосигурност да са много по-завишени от онова, което в момента министерството се опитва да въведе като правила в „задните дворове“ . Аз не виждам разлика дали отглеждаш 3 или 30 животни. Ако ги намалим до 3, това с какво повишава биосигурността? Или целта е да се отнеме и последната възможност на тези малки стопани да изградят устойчивост по някакъв начин. Защото с 3 прасета устойчивост не се прави. Да, трябва да имаме правила, трябва да ги спазваме, но нека те са приложими при малките. Иначе просто ще ги откажем.\n- Доста голям брой нерегламентирани стопанства лъснаха при проверките по селата, свързани с АЧС – в този смисъл не са ли оправдани подобни затягащи мерки?\n- А защо се правим, че досега не сме знаели за тези стопанства? Кметовете не са ли знаели или пък в местните земеделски служби? През годините е трябвало да бъдат направени опити тези стопанства, до колкото те не отговарят на изискванията за производство и за реализация на някаква продукция, да им се въздейства по административен път. Защо трябваше да дойде чумата, почти да унищожим поголовието от свине на цяла Източна България, за да видим, че много отдавна е можело например да се въведе една облекчена регистрация на личните стопанства, която днес се въвежда на пожар. Вече стана дума за този лош навик. Това са пропуски и на държавата, и на животновъдите.\n- Всички обичат да говорят за младите стопани, особено на прага на един нов програмен период. Има ли обаче реални политики към тях, разглеждат ли се те като част от цялата картина?\n- С политика става, но не с такава, която е само на документи, а да се прилага на практика. За да могат да остават младите хора на село, са нужни три неща – да има образование, здравеопазване и работа. За първите две през последните 30 години наблюдаваме закриване, а не откриване. Ясно е, че това не помага. По отношение на заетостта мога да кажа следното – за да може да се прави бизнес в България от млади, от прохождащи фермери, от преработватели, държавата трябва да помисли как да ги стимулира. И това става не само чрез финансови средства. Това става с много други инструменти . За съжаление, картината е по-скоро негативна. Може би трябва да се започне първо от цялостната картина в българското село. Да се възстановят здравните пунктове, детските градини и училищата в селата. Има такива без личен лекар. Живеем в 21 век и знаем какво търсят младите хора – интернет, забавления, един по-съвременен начин на живот. И ако селата не се благоустроят, страхувам се, че тенденцията на обезлюдяване ще продължи. И накрая ще се концентрираме в няколко големи градове в страната. Дано да не съм прав.


Експлоатирани ли са българските работници в шивашката индустрия? | NoviniteDnes.bg новини\nОрганизацията „Чисти дрехи“ е създадена в Холандия в края на 80-те години на миналия век. Нейният фокус е насочен към подобряването на условията, в които работят служителите на шивашката индустрия в развиващите се държави, а последното им проучване е свързано с условията на труд на българските шивачи, произвеждащи дрехи за световноизвестната марка H&M.\nДокладът всъщност изследва спазвани ли са правата на работниците в 4-те държави, в които е съсредоточено производството на продукцията, предлагана от H&M – Турция, Индия, Камбоджа и България.\nОрганизацията провежда 62 събеседвания със служители на фирмите-доставчици и установява многобройни нарушения за техните права.\nОсновен фокус на доклада е заплащането, което получават работниците за труда си. Според изследването на „Чисти дрехи“ българските работници в шивашката индустрия получават приблизително 9% от средствата, които са им необходими за нормален живот, съобразен със средния стандарт в страната. За сравнение проучванията сочат, че в Камбоджа служителите получават близо 50% от заплатата, нужна за спокоен живот.\nДокладът настоява, че заплащането не е единственият проблем в шивашката индустрия в България. Оказва се, че много от българските фабрики работят и през почивните дни, като по този начин служителите прекарват средно по повече от 12 часа на ден на работното си място. За много български шивачи това е единственият начин да изкарат допълнителни средства и да получат повече от минималната заплата в страната. След интервютата обаче става ясно, че често извънредните работни часове надвишават позволените от закона 20 часа на седмица.\nОпитите на работниците в българските компании да създадат синдикати, които да защитават правата им не са се увенчали с успех. Цензурата, налагана от ръководството, е и причината много малко от служителите да се съгласят да участват в проучването на организацията.\nШведската компания H&M вече неведнъж е обвинявана в експлоатация на работна ръка от бедните държави. Те обаче отказват да поемат отговорност, като изтъкват факта, че производството им е изнесено към външни производители, които са длъжни да следят за спазването на правилата за условия на труд в страната.


Форум на PC Mania » Виж темата - Петък вечер\nЗаглавие: Петък вечер\nПубликувано на: 04 Дек 2015 18:00\n"Искаранов, заклевате ли се че ще разкажете истината и само истината?"\nГласът ми прозвуча кухо в смълчаното помещение. Камерата се спря на лицето ми и думите дойдоха сами. Сякаш не говорех а преживявах всичко наново и спомените ме отнесоха...\nЗавърших скицата и се отдръпнах да се възхитя на работата си. Уродливото човече на листа ми намигаше весело, а ръчно написаното "работник на годината" имаше не по-малко гротесков вид. Изпълнен с гордост изправих табелката на бюрото си и осъзнах, че имам публика. Един от шефовете ме гледаше навъсено и се помъчих да прикрия новият шедьовър в изобразителното изкуство.\nВъздъхнах уморено и вдигайки насмешлива наздравица отпих от чашата си. Е, той разбира се нямаше как да знае, че кафето беше добре подправено с уиски, но киселият му поглед беше многозначителен.\n"Къде е месечният отчет, Исаранов?" Гласът му определено можеше да накара бременна крава да пометне. "Войкова трябва да го има. Пък и мислех, че съм ви включил в имейла?" Лицето му светна, сякаш си беше спомнил нещо и се отдалечи без да ме удостоява с повече внимание.\nОбърнах се да се полюбувам още на творението си и отпих поредната щедра глътка. Петък. Определено е любимият ден на всички и баналността на този факт не беше достатъчна да намали вълнението ми. След толкова скучна седмица нещо просто трябваше да се случи. Въздъхнах и приковах поглед обратно на екрана, където четях една много интересна статия за поведението на цикадите.\nИ тогава се случи.\nИма много версии, за това какво стана през този ден, как те се появиха и каква беше моята роля в цялата история. Всъщност, постъпките ми, макар и подплатени с доста късмет, далеч не бяха героични.\nЕдна от секретарките изхвърча от тоалетната. Беше останала главно по сутиен, а разкъсаната риза висеше на парцали върху дясната и ръка. Хвърли се към първото нещо изпречило се на пътя и - тоест мен - и внезапно се озовах в безспорно приятна, макар и смущаваща ситуация. За нещастие кафиското ми (имах си свое име за напитката) се лисна право върху контакта зад мен. Пращящ шум заглуши изненадания и вой и внезапно токът спря.\n"Кристин, какво по дяволите става?" Всички бяха замръзнали и ни гледаха изумени. Тя само изхлипа и понечи да стане. Очите и бяха огромни и оцъклени, а устата и беше разкървавена. Хванах я за раменете и понечих да кажа нещо.\nИ тогава от тоалетната изскочи нещо... нередно.\nСъществото определено имаше хуманоидна форма и човешки ръст, макар че в устата простираща се от ухо до ухо нямаше нищо човешко. Криви зъби стърчаха сякаш от всеки ъгъл, а формата и беше жестока пародия на широка усмивка. Най-стряскащи бяха черната кожа и ципестите образувания по крайниците му, но това, което ме изуми най-много бяха двете напълно нормални (макар и черни) женски гърди.\n"Хей, бившата е дошла на свиждане!" - думите се отрониха преди да го осъзная и прозвучаха сякаш казани от друг. Дори се изненадах, когато осъзнах, че съм проговорил. Съществото рязко извърна глава и за момент мярнах зелените му, огромни очи. Не можех да повярвам колко бяха красиви - нефритено зелени, с малки златисти отблясъци. Под пелената от гняв и безумия успях да съзра достатъчно интелигентност, а както по-късно осъзнах - и разпознаване. Със скорост, която не подозирах, че притежава то се засили към нас.\nИнстинктите ми за самосъхранение зацепиха секунда по-късно и спонтанно запратих напред единственото нещо, което ми беше под ръка - секретарката. Сутиенът и се бе закачил за часовника ми и вече голото, пищящо момиче полетя право към връхлитащата фигура. Демонстрирайки отново впечатляващата си бързина то я зашлеви още във въздуха. Видях как тя се сгромолясва, а секунда по-късно то вече беше върху мен и огромен, черен нокът задълба в рамото ми.\nИзхриптях и направих най-разумното нещо за деня - забих чашата право в устата му.\n"Надявах се първо да се поцелуваме."


В момента веригата има 38 работещи заведения в България\n“Събуей България” няма отнемане на лиценза, съобщиха в официално становище до медиите от компанията във връзка със слухове, че веригата се изтегля от страната. Като причина за това публикации посочват факта, че представителят ѝ у нас е обвиняемият за хакерската атака срещу НАП Иван Тодоров.\n“България е един от най-силните пазари за марката в Централна и Източна Европа. Веригата е в България от 2007 г. и през годините се е превърнала в лидер на пазара при ресторантите за бързо хранене”, добавиха от компанията. В момента брандът има 38 активно функциониращи ресторанта в цялата страна.\n“Всички заведения от веригата “Събуей” са притежавани и управлявани от индивидуални франчайз собственици. Те могат да взимат различни бизнес решения, като това дали да продадат, преместят или затворят даден обект”, се допълва в становището.\nОт компанията уточняват, че затварянето на един ресторант може да е заради изтекли договори за наем. В становището компанията посочва, че всички останали заведения към днешна дата продължават да работят, с изключение на сезонните в летни и зимни курорти.\nОт свои източници в България “24 часа” научи, че франчайзът на собственика на “ТАД Груп” Иван Тодоров ще бъде отнет. Разследваният за хакерската атака срещу НАП държи правата на марката за България и Румъния. Той беше арестуван в средата на септември заради теча на данните на над 5 милиона българи. Освен франчайзинга за “Събуей” той е представител и на американска компания за киберсигурност. Разследването срещу него започна през юли, когато задържаха служителя му в “ТАД Груп” Кристиян Бойков. Тогава Тодоров беше в Канада на семинар. Когато се прибра у нас, се предаде и го оставиха за постоянно в ареста. Бизнесменът е с обвинение за лидер на престъпна група за кибертероризъм, която е търсила слаби места в сайтове на фирми и институции, за да ги привлича за клиенти.


В София се организира за първа година „Нощ на занаятите“\nБлог » В София се организира за първа година „Нощ на занаятите“\nот Study Experience | Публикувано в Туристически информационен център, Lifestyle, Изкуство |\nВсе още няма коментари. | 1399 прегледа на този пост\nПолиграфическия комбинат посреща родни автори в „Нощта на занаятите“ на 17 срещу 18 декември\nНа 17 срещу 18 декември за първа година ще се проведе „Нощ на занаятите“ в София. На събитието ще бъдат представени традиционни български занаяти, като целта на организаторите е да популяризират ръчното изкуство сред младите хора. Събитието “Craft Night” е създадено по идея и инициатива на група младежи, които са приели предизвикателството да съдействат за популяризирането на българските традиционни занаяти и техните автори. Те приемат това за своя собствена кауза, съзнавайки, че интереса към саморъчното изкуство е все по-малък и в следствие много български занаяти са застрашени от изчезване или вече са напълно замрели. „ Причината да организираме събитието се крие в любовта ни към всичко, направено с внимание и грижа, независимо дали са дрехи, ястия, напитки, бижута, аксесоари или мебели. Тъжно е, че днес тези неща се срещат рядко, а уважавани преди не повече от 50 години занаяти се превръщат в „застрашен вид“ . Въпреки това , все още има ценители на нестандартните и уникални по рода си изделия. Ние самите сме такива и вярваме , че за да продължат да съществуват, тези творби трябва да бъдат показвани, а създателите им – подкрепяни.“ , това разказва 23- годишния Дарил Раковски.\nВхода за първото издание на „Нощ на занаятите“ ще бъде безплатен, а посетителите ще могат да се порадват на голямо разнообразие от ръчни занаяти и изложби. На първия “Craft Night ще могат да се видят предмети от ковано желязо, авторски бижута и аксесоари, ръчно изработени чанти и дрехи, единствени по рода си аксесоари за уиски, интересни изложби на картини и принтове, грамофонни плочи, колекционерски и винтидж чаши и още много други.\nСъбитието ще приюти талантливи автори и артисти от цялата страна. Майстори на дрехи, напитки, ястия, бижута, мебели, дрехи и аксесоари ще покажат изкуството си в специално организиран за целта базар, в който посетителите на „Нощта на занаятите“ ще могат да купят предметите, които са харесали най-много. Не си представяйте поредния „базар“ – „Craft Night” ще започне в късните часове на 17-ти декември и ще прилича повече на изложба, отколкото на базар. Не се съмняваме, че там ще откриете много идеи за подаръци за Коледните празници. Целта на организаторите е да покажат творбите на дейните български занаятчии и в същото време да вдъхновят хората да се интересуват повече родните талантливи артисти. „Захващайки се с това начинание, изобщо не очаквахме толкова много сериозни и талантливи артисти да откликнат на поканата ни. Всеки един е различен от другите и допринася за атмосферата по уникален начин“, допълва Раковски.\nОрганизаторите твърдят, че на събитието ще могат да се видят и художествени произведения на един от най-старите български занаяти, но тайнствено отказват да го споделят с нас, като ни подканят да отидем и да видим сами. „Нощта на занаятите“ ще започне в София на 17- ти декември от 23:00 часа в сградата на Полиграфическия комбинат, помещението на заведение „СкараБар“. Входът е безплатен.\nТагове: Нощ на занаятите изкуство български автори\nПредишна статияПодаръци ще има за всички от сърце!\nСледваща статия10-те най-красиви и екзотични плажа в България


Астро: Пълнолунието през май е в Скорпион - БратБг\nАстро: Пълнолунието през май е в Скорпион\nПълнолуние в Скорпион 19.05.2019г.\nНа 19 май в 00:11ч. българско време настъпи Пълнолунието за месец май. Пълнолунието е образувано от опозицията между Слънце в Телец и Луна в Скорпион. Това Пълнолуние ще ни донесе трансформация на вътрешно ниво, която след време ще се отрази и във външния ни свят. Както знаем всяка промяна винаги започва вътре в нас, преди да я видим в материалния ни свят.\nВ началото на седмицата позитивният аспект между Слънцето и планетата на трансформацията Плутон ни подсказа, какво да очакваме от това Пълнолуние. Въпреки, че около Пълнолунието емоциите ни ще са по-силни от обикновено, защото Скорпион е воден знак, който се свързва с дълбоките емоции, не мисля че ще е по негативен начин. Напрежение е възможно да усетят онези от нас, които упорстват срещу промените, както би направил един Телец в желанието да запази комфорта си. Това Пълнолуние ще ни подтикне към освобождаване от всичко старо и ненужно с цел да израснем, да продължим напред по пътя на индивидуалната еволюция на всеки от нас.\nВъзможно е Слънцето и Меркурий, които са в Телец да се опитат да разубедят Скорпиона от неговото желание за промяна. Но Скорпионът ще настоява, че промяната е единственото постоянно неща в този живот. Пълнолунието ще освети тъмните кътчета в нас. Огледайте къде в живота ви има неща, които са в застой, които трябва да бъдат променени, но не действате: от страх пред неизвестното; поради нежелание да напуснете зоната си на комфорт; поради вярване, че нямате друг избор и др. подобни извинения. Промяната в живота ни е не само полезна, тя е необходима за да има развитие. И ако не направим крачката съзнателно към промяна, то съдбата или в случая Пълнолунието в Скорпион ще ни побутне и няма да ни позволи да стоим на едно място завинаги.\nСкорпионът има таланта да открива истината, дори тя да е дълбоко покрита с красиви неистини. Всеки който има приятел от тази зодия знае това и сигурно поне веднъж си е казвал: Този човек би станал отличен следовател! Пълнолунието е кулминацията, пикът на един лунен цикъл и ми се струва, че в следващите седмици ще излязат на повърхността доста скрити до сега истини, както в личния, така и в обществения ни живот.\nПо време на това Пълнолуние всеки от нас вътре в себе си ще се замисли за това, което е ценно за него (Телец) и ако не живее според ценностната си система, то Пълнолунието в Скорпион ще промени това. Пожелавам на всички нас да имаме куража да изразяваме истинската си същност без притеснение и да действаме във всяка ситуация така, както сърцето ни подсказва!\nАстро: Пълнолуние във Везни на 19 април\nАстро: 19 февруари - Пълнолуние в Дева и супер Луна\nвизи велосипеди Париж забележителности проституция Франция история Еленския балкан екология и климат Естония туризъм История и археология раювци Къщата между скалите, Планински туризъм Австралия Турция Ryanair планина Китай


Евангелски вестник - Кой пише сценария за живота ни?\nначало > Общество > Кой пише сценария за живота ни?\nКой пише сценария за живота ни?\nПрез последните месеци живеем в условията на епидемиологична обстановка. Мерките на социално и физическо дистанциране, на дисциплина и дезинфекция са много важни за страната ни. Освен тях имаше и един вакуум, който се увеличаваше. Той беше в духовната сфера и беше запълван с друга тематика. Макар че църквите не бяха затворени, а мерките бяха затегнати, хората проявиха воля и останаха по домовете си по време на великденските празници. Усилия положиха и пастирите, и вярващите, за да останат свързани чрез социалните медии, телефони и други дигитални методи на комуникация. И все пак липсата на богослужебна близост оказа влияние върху духовната връзка и молитвената сериозност.\nВярващите християни (а и немалко църковни служители), както и мнозина в обществото ни, насочиха доста енергия в четене и разнищване на конспиративни теории. Има ли КОВИД-19 вирус, няма ли, произхода му, разпространението, ваксините, чипове и какво ли не още излезе на дневен ред. Набираха се текстове с аргументи, които аз не следях нито редовно, нито с интерес, а единствено с удивление. Защо удивление? Ами Христовата църква през I-ви век е била обект на конспиративни теории след запалването на Рим и обвиненията на Нерон, че християните са виновни за палежа. Но криза от този род не е единствена.\nПрез вековете човечеството е ставало свидетел на много и различни конспиративни теории, превърнали се в мотив за разнопосочни действия и надежди. Като цяло, в зависимост от обхватността на теорията може да се стигне до описание на цялата философска парадигма на живота. А тя от своя страна създава съответния наратив или сценарий на осмисляне на битието на човека.\nДумите, използвани да опишем битието, да назовем очакванията и личните си търсения, творят описанието на нашия живот и предзададено подреждат мислите ни, а оттам и нашите приоритети и цялото ни съществуване. Един ден усърдно се молех за днешната църковна общност покрай нейните грижи, свързани с теориите на конспирацията. След разговор с един приятел си припомних притчата за почвите и сеяча. Този приятел ме предизвика да помисля за онези семена, които паднаха край пътя, където птиците дойдоха и ги изкълваха (Матей 13:4). Всъщност библейският текст не ни занимава с птиците, а продължава напред, говорейки за добрата почва, тоест, отношението на човешкото сърце.\nКогато говорим за човека и неговите житейски приоритети, Библията изобилства както с отрицателни, така и с положителни примери по темата. В тази връзка ме посети мисълта за Неемия и възстановяването на ерусалимските стени след плена във Вавилон. Неемия се върна в града на предците си със сериозни намерения и с подкрепата на цар Кир. Неговата работа беше целенасочена и неотклонна, въпреки различните интриги, замисляни от враговете му Санавалат, Товия и техните близки в Ерусалим. Въпросните мъже бяха персийски поданици, а Персия е известна като много комплексна империя. Разпределена е на области, където местните управители разполагат с доста голяма власт. Санавалат, който е управител на Самария по онова време, със сигурност се чувства застрашен от възстановяването на стените на Ерусалим. Той създава пречки една след друга, които целят да възпрепятстват работата на Неемия. Но Неемия отказва да бъде разсейван с високопоставени срещи, заплахи или “предупреждения за заговори” (пренесено днес – теории на конспирация). Той педантично фиксира погледа си върху работата и социалните взаимоотношения между завърналите се от плена и необходимостта от стабилност, както физическа, така и финансова.\nКакво би му струвало, ако се беше отклонил и бе захванал да нищи схемите на Санавалат и приближените му извън ерусалимските стени, а и вътре сред населението на Юдовата столица?! Ясно се вижда, че по-късно Товия е настанен в стаите на левитите, обслужващи храма. С други думи, Неемия не може да се похвали дори с безусловна подкрепа отвътре. Но той е призованият и той е посветеният Божий служител. Неемия избира да не позволи на човешки политики да засенчат Божиите обещания и Божия план за възстановяване на Давидовия град.\nДнес това е и нашата дилема. Дали ще позволим размислите и проучванията, проверките на конспиративните теории да ни отклонят от фокуса? Ще ни ограбят ли времето да размишляваме върху разпространението на Благата вест, което е изключително важно в наши дни?\nЖивеем във време на скръб. Истина е, че има болест, има икономическа криза, има социална дистанция, но има и огромна нужда от проповядване на надежда и спасение. Проповядването е възможно чрез Единствения, Който “наистина понесе печалта ни и със скърбите ни се натовари …”(Исая 53:4). Ако сме фокусирани върху Неговото слово и обещанията в Него, ако ги познаваме добре, ще кажем заедно с псалмопевеца: "Праведният е вечен паметник. От лош слух не ще се бои. Сърцето му е непоколебимо, понеже уповава на Господа" (Псалм 112:6б-7). И вместо да допускаме семената, посети в сърцата ни да бъдат грабнати от птиците или да бъдат заглушени от тръните, ще си напомняме всеки ден, че Ръката, която е простряла небесата, пише и сценария на нашия живот, стига да му разрешим и да не му отнемаме молива.\nВ тази връзка завършвам с една мисъл на талантливия и посветен музикант Кийт Грийн, който си отива само на 28 след нелепа катастрофа, но през целия му кратък живот, не се уморява да повтаря, че християните от неговото поколение носят отговорност за душите на своите съвременници. Ще могат да изпълнят достойно тази отговорност, ако те самите не отместват взор от поставената си цел, а именно - идващият отново Господ Исус Христос. За тях ще бъде важен не денят и часът на Неговото идване, защото той си остава неизвестен. За всички нас, които се наричаме Христови последователи е важна готовността и маслото в резерва. Достатъчно ми е да зная, че моливът, който пише сценария на живота ми е в Божиите ръце, а аз Го очаквам скоро.


Партиите в правителството останаха три. Една напусна\nПравителството взима важните решения за страната, които засягат всички нас - от бебетата до бабите.\nВ политиката на България тези дни е шумно и напрегнато. Партиите в правителството спорят по различни въпроси. Една от тях обяви, че напуска правителството. Това е партията “Има такъв народ”. Нейният лидер Слави Трифонов преди е бил водещ по телевизията и певец.\nБългарското правителство беше избрано след изборите миналата есен. Тогава нито една партия не събра достатъчно гласове от народа, за да управлява. Затова четири партии трябваше да се обединят, за да направят правителство. На политически език това се нарича коалиция. (Какво означава това? Припомни си тук.) А правителството взима всички важни решения в държавата.\nНо партиите в него все пак са много различни. Това означава, че имат съвсем различни виждания за това как трябва да се решават проблемите. А и не им беше никак лесно през последните месеци. Те трябваше да решават много големи проблеми накуп. Като войната в Украйна, бежанците, поскъпването на най-различни стоки – от бензина до киселото мляко и други.\nИнструментът, с който работят, за да намират изход от тези кризи, е държавният бюджет. Или това са парите, с които разполага едно правителство. Партията “Има такъв народ” каза, че не е съгласна с това как да се разпределят парите от бюджета.\nЗатова нейните министри (общо четири) ще напуснат правителството.\nИ какво ще стане сега\nМинистър-председателят Кирил Петков каза, че правителството ще продължи да работи с три партии. Това обаче ще е трудно. За да прави промени и да решава проблемите, правителството има нужда от подкрепата на Народното събрание. А в това има много математика. За да се приеме един закон например, са нужни точен брой депутати.\nА без “Има такъв народ” подкрепата за идеите на правителството намалява. Това означава, че може да не се гласуват важни закони - като например този за борба с корупцията. (Корупция? Какво беше това? Виж тук.)\nВ следващите месеци на правителството няма да му е лесно да управлява. Но първо ще назначи нови министри на мястото на напусналите.\nпартия, правителство, коалиция, бюджет, държавен бюджет, #KidsTrustNews\nКолко партии остават в правителството?\nАко с приятелите ти взимате решения в коалиция, как ще се разберете, когато не сте съгласни какво да се направи?\nот nava на 26.06.2022 17:14\nЩе трябва да се разберем някак.\nот Natal на 17.06.2022 23:07\nЩе се направи ново гласуване до постигане на консенсус.


Пералня със сушилня Indesit Innex XWDE 961480X, 1400 об/мин, Пране 9 кг, Сушене 6 кг, Клас A, 16 Програми, Бяла - Techno-oferti.com\nПералня със сушилня Indesit Innex XWDE 961480X е стандартен модел с предно зареждане и ляво отваряне на вратата. Тя има модерен и стилен дизайн, а цветът й е бял. Тя е удобна и лесна за употреба, тиха при работа и има разнообразен набор от функции. Пералнята има 16 програми за изпиране и 12 програми за сушене. Капацитетът й е 9 кг пране / 6 кг сушене. Енергийният й клас е A. Центрофуга 1400 об/мин.\nПералнята има програми за коприна, за вълна, бърза програма, програма спорт, която е подходяща за дрехите от вашите любими спортове (на открито и закрито) и всякакъв вид замърсяване. Тя е идеална за облекла от синтетични тъкани и спортни обувки.\nПералня със сушилня Indesit Innex XWDE 961480X има функции като регулатор на оборотите, система за откриване на пяна. Уредът разполага с програма за отложен старт. Заредете прането, сложете перилен препарат, след това изберете програмата и пералнята ще стартира във времето, което сте избрали.\nНивото на шума при центрофуга е 81 dB Нивото на шум при пране е 54 dB. Годишната енергийна консумация е 1224 kWh. Консумация на енергия при стандартна програма 6.12 kWh. Среден разход на вода за година 19000 л.\nРазмерите на пералнята са следните: дълбочина 60.5 см, ширина 59.5 см, височина 85 см. Тегло й е 72 кг Дължината на кабела е 1.7 м.\nПералня със сушилня Indesit Innex XWDE 961480X, 1400 об/мин, Пране 9 кг, Сушене 6 кг, Клас A, 16 Програми, Бяла е с производител INDESIT.\nперални INDESIT, перални изгодни оферти, перални на изгодни цени, Пералня със сушилня Indesit Innex XWDE 961480X 1400 об/мин


Отдай се на мига - Терапия за Душата\nОтдай се на мига…\nСпри да мислиш! Отдай се на мига в който си в момента. Виж и усети удоволствието да си точно там, да си с хората с които си избрал/а да бъдеш. Постарай се да изживееш настоящия миг възможно най-пълноценно и истински. Усещайки всеки един полъх и трепет. Вкусвайки от цялата му красота – визуална, емоционална и душевна. Това се случва с теб, тук и сега. Усети го, защото то няма да се повтори.


dr. green аква слим капсули х 30, Диети и отслабване\nDr. Green Аква слим капсули х 30\nКомбинация от естествени природни съставки, действащи в синергия за постигане на максимална ефективност в борбата с килограмите. Подпомага храносмилането, балансира нивото на течностите и килограмите при хормонални промени, дисбаланс свързан с изменения в околната среда и хранителния режим, водещи до задържане на вода и качване на килограми. Хранителната добавка пречиства организма от токсичните продукти, мазнините и натрупаната вода.\nЗадържане на течности и факторите, на които се дължи:\nНедостатъчно движение, водещо до затрудняване дренажа на лимфата;\nПромени в хормоналния баланс, най-вече естрогенно доминиране;\nКонсумация на солена и кисела храна, в резултат на което се задържат течности и се появяват отоци;\nПодути участъци с по-големи размери, появили се в следствие на сърдечни, бъбречни и други заболявания, при които е необходима консултация с лекар и назначаване на терапия;\nПрием на медикаменти като нестероидни противовъзпалителни (ибупрофен), кортикостероиди и други лекарства, променящи баланса на течности в организма и предизвикващи появата на отоци.\nАква Слим е подходящ при:\nпроцеси на застой в организма;\nподпухналост (сутрин) и торбички под очите;\nпостоянно усещане за тежест в краката и умора;\nпоява на отоци преди и по време на цикъл, свързани с т.нар ПМС и увеличаване на теглото с 1-2 килограма в последните дни преди менструация.\nГлухарче - подпомага детоксикацията на черния дроб и ускорява разграждането на мазнини. Действа като диуретик. Предпазва бъбреците от възпаления. Калият, който се съдържа в глухарчето, подпомага баланса на натрий в организма и дренирането;\nПолски хвощ - прочиства организма, действа противовъзпалително, тонизиращо и диуретично. Използва се за лечение на камъни в отделителната система и прочистване от токсини; подобрява водно солевия баланс в организма; действа като отлично витаминно средство; премахва отоци; помага за растежа на косата, благодарение на съдържанието на силиций; използва се и за контрол на теглото.\nЛиста от бреза - поддържат баланса на течности в организма. Облекчават болките и помагат при подуване, цистит и други инфекции на уринарния тракт. Силното им диуретично действие ги определя като мощно средство за дрениране на задържаните течности в организма;\nБета-ситостерол - или фитостеролите са растителни мазнини, известни още като станоли с голямо значение за основните процеси в човешкия организъм. Имат силен противовъзпалителен ефект и намаляват нивото на LDL (лошия) холестерол. Отвеждат токсичните метаболитни продукти и мазнини от организма.\nНачин на употреба: Сутрин по 1 капсула с чаша вода. Приемайте повече течности през целия ден. За по-добър ефект може да комбинирате с Редукал Слим и Гарциния Слим.\nКакво е Вашето мнение за " Dr. Green Аква слим капсули х 30"?\nвъв форма: Подгответе се за лятото: 7 дневно вталяващо предизвикателство за летните дни. Ден 2Похапвайки повече натурални продукти, подпомагате себе си в отслабването, защото плодовете и зеленчуците имат ниско калорично съдържание и високо такова на фибри. Всъщност, интересен факт е, че зеленчуците са класирани, като храна номер 1, за загуба на тегло от Университета в Харвард. В една диета от 1500 калории например, трябва да се включат 1 ? чаши плодове и 2 чаши зеленчуци.\nЛиерак-диоптилис 53.00 лв.\nАбо фарма-изофлавон с 50 мг.соя х 20 5.95 лв.


Тъмни нюанси в апартамент в Стокхолм - Веста Мебел - Блог за интериор\nот Ann Dim\t/ Jun 16, 2016 • 9:05 Няма коментари\nДнес ми се ще да прелетим към Васастан – стокхолмския квартал, в който Астрид Линдгрен е заселила и Карлсон, за да разгледаме един стилен апартамент в хармонични тъмни нюанси и страхотен прозорец в кухнята. Цветовата гама е много хармонична, и макар че цветовете са доста тъмни, цялостната атмосфера е много спокойна и най-вече уютна и предразполагаща към почивка и отмора. Тъмната гама и умело подбраните детайли освен това създават усещане за ненатрапчив лукс, който струва ми се би се харесал на всеки.\nСиво, тъмно синьо и кафяво, разнообразени със зеленото на растенията (и полилея в голямата спалня), както и златисти акценти от лампите, са съчетани с голямоформатни фотографии по стените, които допълват меланхоличната атмосфера на апартамента. Никъде другаде не съм виждала диванът Soderhamn на Икеа да изглежда толкова стилно, благодарение на съчетанието с огледалните кубове-масички пред него и декоративните възглавнички.\nТрапезарията е особено пестелива откъм декорация – централно място заема бялото кълбо на висящата лампа, а четирите стола Wishbone на Ханс Вегнер (вижте снимката най-долу) около кръглата маса са достатъчен акцент. Моделът е страхотен, защото изглежда добре в разнообразни интериори – от чисто скандинавски, през английски рустик и дори съчетани с моделите на Тонет. Тук тъмния цвят на дървото и плетените седалки се съчетават перфектно с цветовата гама в дневната.\nНай-интересната част за мен е кухнята, която се намира в средата на жилището и по принцип би трябвало да бъде тъмна. Едно чудесно хрумване да се отвори голям прозорец към малката спалня, който внася естествена светлина в иначе най-тъмния кът на апартамента обаче променя нещата радикално и се превръща в своеобразен акцент на цялото жилище. Шкафовете са в много мек сив нюанс минималистично решени без дръжки на горния ред, съчетани с нежен мраморен плот и гръб, които завършват кухнята и й придават луксозно усещане. Височината е горните шкафове е до тавана, който съвсем не е на 240 см над пода, но не тежат визуално заради изчистената им линия и цвета, който хармонира с всички останали.\nПовече снимки и информация в сайта на брокерите – Bo|sthlm. Открито в Gravity Home.\nКлючови думи: апартамент, интериор, кухня, прозорци, сиво, тъмни нюанси, Швеция\nПредишна темаЛятна къща в Дания с респект към пейзажа Следваща темаПредизборни размишления по повод миниатюрните промени, които биха могли да имат голям ефект


Без история нищо не става | manager.bg\nВ началото на юли се навършва година, откакто съм на настоящата си работа – директор „Дигитален маркетинг“ за малка компания за разработка на софтуер. За това време лансирах подкаст, публикувах електронна книга, рекламирах в Google, споделих куп материали в Twitter, LinkedIn и Facebook, изпратих стотици имейли и др. Всичко това, за да доведат маркетинг усилията ми до едва една продажба. Само една.\nРазбира се, тя донесе повече приходи от годишния ни маркетингов бюджет, така че възвръщаемостта на инвестициите ни беше положителна (и не съм застрашен да загубя работата си), но все още е трудно да се почувствам като добър маркетолог, имайки само един лийд в годината.\nТова не е абсолютен провал, разбира се. Последователите ни в социалните мрежи се увеличиха драстично, списъкът с имейли – малко, а SEO ранкирането също нарасна.\nНякои може би ще кажат, че една година маркетинг на стартъп не е достатъчна и трябва да го карам по-полека. Да, вероятно е вярно. Наистина се надявам да е.\nНо научих някои уроци тази година, затова реших да ги напиша тук, мога да спася някои хора от това да ги научат по трудния начин.\nЕдин човек не може да прави всичко\nКомпанията ми почти не правеше никакъв маркетинг, преди да се присъединя към нея. Изпращаха нюзлетър до списък със слабо ангажирани потребители, който си бяха купили, и понякога пишеха блог постове, с които да се промотират.\nКогато се включих, издействах изграждането на масивна маркетинг машина. Исках да публикуваме много по-регулярно в блога, исках да създадем електронна книга, да ангажираме хората в Twitter, LinkedIn и Facebook ежедневно, да хващаме лийдовете и да ги „захранваме“ с имейли, което означаваше изграждане на автоматизирана система.\nНай-просто казано, исках да върша работата на цял маркетинг екип. Идвах от работа като мениджър „Дигитален маркетинг“, където имахме имейл мениджър, контент мениджър, мениджър на социалните мрежи, графичен дизайнер, програмист. Виждал съм колко добре може да работи една такава система, затова исках да я изградя... сам.\nСъс сигурност опитах, но резултатите бяха недостатъчни и неефективни. Просто не можете да правите всичко, имате ограничения – време, бюджет ресурси.\nНе можете да продавате без история\nМаркетингът до голяма степен е свързан с а) откриването на история, която компанията ви има да разкаже, или б) каква история има нужда да чуе потребителя и как можете да я разкажете вие.\nКаквото и да прави компанията ви, трябва да е уникално. Откриването на този неповторим елемент и разгласяването му е целта на добрия маркетолог.\nНапример ние сме добри в услугите, които предлагаме, но конкурентите ни – също. Добре, ние сме базирани в Денвър, но тук са и те. Истината е, че това, което ни диференцира от другите, са нашите основатели – и двамата са брилянтни и упорити. Когато потенциален клиент ги срещне, се влюбва в тях.\nЗнаейки това, много лесно правя успешен маркетинг – трябва само да покажа момчетата на потенциалния клиент! Но в началото не осъзнавах, че най-добрите ни маркетинг инструменти са именно те.\nТова, в което сте добри, невинаги е това, което трябва да правите\nПостъпих на работа в настоящата компания с повече от 10 години опит в дигиталния маркетинг. Правил съм всичко – SEO, SEM, имейли, уеб дизайн, социални мрежи, автоматизация... Затова когато разработвахме стратегията, предложих да правим всички тези неща.\nПодведох се – компанията нямаше нужда от всичко. Нямахме аудитория, никой не четеше блог постовете ни и не харесваше публикациите в социалните мрежи. Когато нямаш лийдове, за кой са фуниите за маркетинг автоматизация? Почти никой не посещаваше сайта ни, затова можеше да спестим хиляди долари от ъпдейти и подобрания, които направихме в първите месеци.\nБях заслепен от амбициите си, смятах, че всичко е толкова добро, че няма начин да не проработи.\nПадайте и ставайте бързо\nЕто в това компанията ми е много добра. Пробвали сме милион неща и повечето не са проработили. Вярвам, че някои тактики имат нужда от време, за да узреят. Например Google Search Ads няма да заработи перфектно от първия път – вероятно ще има нужда да настройте допълнително ключовите думи и лендинг страниците и определено ще трябва да почакате алгоритмите.\nЗатова не се отказвайте лесно и не приемайте провала с отчаяние.\nСъмнявам се, че това е пълният списък с уроци – сигурен съм, че все още има какво да науча, дори нямам доказатеуроцилства, че неуспешната ми маркетинг година е приключила.\nСкот Бекман, мениджър „Дигитален маркетинг“ на Dish Network, за Medium.com


Близо 1000 българи приети тази година в университети от топ 100 на Гардиън – Мрежа на учителите новатори\nБлизо 1000 българи приети тази година в университети от топ 100 на Гардиън\n987 българи са приети тази година в университети от топ 100 в класацията на “Гардиън”, съобщи Ирина Христова от консултантска фирма “Интеграл”, цитирана от “Стандарт”.\nС 9% е нараснал броят на студентите ни, приети във Великобритания само тази година. На изложението тази събота и неделя в “София хотел Балкан” пристигна за пръв път у нас и университетът, в който са учили Тони Блеър и Маргарет Тачър – Сити юнивърсити Лондон. Той е приел да дойде у нас, след като в последните години се е увеличил броят на българчетата, учещи там.\nЗа първи път дойдоха и два китайски университета, в единия от които може да се учи медицина на английски. Таксите за обучение в тях се равняват на 10 000 щатски долара, но издръжката е много евтина – 2000 долара годишно.\nХоландия пък дава предимство на младежи, учили в професионални гимназии. Ако са взели определени специални предмети и след това продължат висшето си образование в сходна специалност, тези дисциплини им се признават и могат да спестят една година от обучението си.\nИ по-ранно пенсиониралите се учители с пълна пенсия\nНяма мераклии за пенсионерски университет


Manno Halldis Apartment - НАЙ-НИСКИ ЦЕНИ от agoda.com\nManno Halldis ApartmentVia Giuseppe Manno 5, Апио Латино, Рим, Италия, 00179 - Покажи на картатаМного добър7,5Въз основа на1отзивManno Halldis ApartmentВижте повече снимкиВижте повече снимкиВижте всички28снимки\nПри посещение в Рим, в Manno Halldis Apartment ще се почувствате като у дома си, защото предлага квалитетно настаняване и отлично обслужване. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят. Съоръженията и услугите предлагани в Manno Halldis Apartment гарантират Вашия приятен престой. Хотелът осигурява семейна стая, за да гарантира комфорта на своите гости. Всички стаи се отличават с грижливо замислени удобства, което гарантира неповторимо усещане за комфорт. Освен това в хотела можете да се възползвате от множество предложения за приятно прекарване на свободното време. Когато търсите удобно и комфортно място за настаняване в Рим, изберете Manno Halldis Apartment, който ще се превърне във втория Ви дом.\nМоля, уведомете предварително Manno Halldis Apartment за очаквания час на пристигането ви.